Egpaar en kie swendel glo miljoene uit Cell CMichelle Pillay (links) en Khatiya Patel. (Foto: Twitter / @Ambramjee) ŉ Egpaar sal binnekort saam met hul medebeskuldigdes in die hof verskyn op aanklag van geldwassery en bedrog nadat hulle glo miljoene uit Cell C geswendel het. Michelle Pillay (37) en Khatiya Patel (42) is die jongste beskuldigdes in die saak en het Woensdag in die Palm Ridge- gespesialiseerde handelsmisdaadhof verskyn. Die vroue is elk op borgtog van R30 000 vrygelaat en sal op 16 Februarie saam met Adriaan Pillay (Michelle se man), Mohamed Ismail Adamjee en hul medebeskuldigdes Manuel Reimaldo Teixeira en Lufono Lesly Nevhutalu in die beskuldigde bank staan. Ndivhuwo Mulamu, woordvoerder van die Valke, sê die saak is vir die openbaarmaking van die dossier uitgestel. “Daar word beweer dat Adriaan Pillay (38), ŉ direkteur by die IT-maatskappy Techno Genius, en sy sakevennoot Mohamed Ismail Adamjee (44), wat destyds ’n bestuurder by Cell C was, tussen 2012 en 2019 saamgespan het om tariewe vir IT- en netwerkdienste aan Cell C buitensporig te verhoog. Cell C het gevolglik ŉ verlies van meer as R130 miljoen gely.” Die mans is onderskeidelik in Januarie en April verlede jaar in hegtenis geneem en op borgtog van R50 000 vrygelaat. Volgens Mulamu het ŉ verdere ondersoek onthul dat Patel ook na bewering saamgespan het om tariewe te verhoog terwyl sy in dieselfde tydperk as ŉ administrateur by Techno Genius gewerk het. Michelle het glo sowat R3 miljoen in haar bankrekening ontvang as opbrengs van die misdaad. Die Valke het Michelle Dinsdag by haar huis in Sandton in hegtenis geneem terwyl Patel haarself Woensdag aan die polisie oorgegee het. “Die ondersoek duur voort en verdere inhegtenisneming kan nie uitgesluit word nie,” sê Mulamu.